**Kereskedelmi tevékenységek engedélyezése, bejelentése**

A kereskedelmi tevékenységek végzésének feltételeiről szóló 210/2009. (IX. 29.) Korm. rendelet 2. §-a értelmében (a továbbiakban: Rendelet) alapján a bejelentést, illetve a működési engedély iránti kérelmet annak a településnek a jegyzőjénél kell benyújtani, ahol a kereskedelmi tevékenységet folytatni kívánják.

A mozgóbolt útján folytatott kereskedelmi tevékenység, az üzleten kívüli kereskedelem, a csomagküldő kereskedelem, az automatából történő értékesítés, valamint a közlekedési eszközön folytatott értékesítés esetében a *kereskedő székhelye szerinti önkormányzat*, a többi tevékenység esetében a tevékenység helye szerinti önkormányzat jegyzője az illetékes.

Az alábbiak nem vonatkoznak a dohánytermék kereskedelemre, a dohányboltokban forgalmazott egyéb termékekre, az egészségügyi szolgáltatásra (gyógyszertárakra), a fémkereskedelmi engedélyköteles tevékenységre és a nemesfémből készült termékek forgalmazására. Ezekben az ügyekben más hatóságok rendelkeznek hatáskörrel.

**Bejelentés**

Bejelentésköteles tevékenység mindazon termékek forgalmazása, melyek a Rendelet szerint nem minősülnek üzletkötelesnek. A jegyző a tevékenységet (üzletet) a szabályszerű bejelentés alapján 15 napon belül nyilvántartásba veszi, egyidejűleg a jogszabályban meghatározott hatóságokat megkeresi.

**A bejelentés benyújtásának módja**

A bejelentéshez a Rendelet alapján letölthető formanyomtatvány készült, melynek használata javasolt. A papíralapú nyomtatvány a Hivatal Ügyfélszolgálati Irodáján átvehető.

A bejelentést elektronikus úton kell benyújtani, egyéni vállalkozók és őstermelők a Polgármesteri Hivatal Ügyfélszolgálatán vagy postai úton is benyújthatják. Írásbelinek nem minősülő elektronikus kapcsolat (pl. e-mail) útján a bejelentés – mivel a teljes bizonyító erejű aláírást nem tartalmazza – nem tehető meg.

**Bejelentés esetén a csatolandó okmányok**:

Az üzlet használatának jogcímét, haszonélvezet esetében a haszonélvező hozzájárulását, illetve a közös tulajdonban álló üzlet esetében a tulajdonostársak hozzájárulását igazoló okiratok.

***A bejelentés illetékmentes***.

**Ügyintézési határidő**

A bejelentést követően a tevékenység azonnal végezhető (ha szükséges, a kereskedő az átvételi elismervénnyel, a postai feladóvevénnyel vagy az elektronikus feladási igazolással tudja igazolni a bejelentés megtörténtét).

**Adatváltozás, tevékenység megszűnése**

A bejelentés adatainak változását vagy a tevékenység megszűnését a kereskedő köteles haladéktalanul, írásban bejelenteni a jegyzőnek. A nyitvatartási idő változását az azt megelőző nyolc napon belül kell bejelenteni. Ezek a bejelentések is illetékmentesek.

**Működési engedély kérelem**

A Rendelet 3. mellékletében felsorolt termékek üzletkötelesek, azaz csak működési engedéllyel rendelkező üzletben forgalmazhatók.

A Rendelet alapján benyújtott működési engedély kérelemre a jegyző engedélyezési eljárást folytat le a szakhatóságok bevonásával.

Az üzletköteles tevékenység csak jogerős vagy végleges engedély birtokában kezdhető meg illetve folytatható.

**A kérelem benyújtásának módja**

A kérelemhez a Rendelet alapján letölthető formanyomtatvány készült, melynek használata javasolt.

A kérelmet elektronikus úton kell benyújtani, egyéni vállalkozók a Polgármesteri Hivatal Ügyfélszolgálatán vagy postai úton is benyújthatják. Írásbelinek nem minősülő elektronikus kapcsolat (pl. e-mail) útján a kérelem – mivel a teljes bizonyító erejű aláírást nem tartalmazza – nem nyújtható be.

A kérelemhez csatolandó okiratok

Az üzlet használatának jogcímét, haszonélvezet esetében a haszonélvező hozzájárulását, illetve a közös tulajdonban álló üzlet esetében a tulajdonostársak hozzájárulását igazoló okiratokat csatolni kell.

**Eljárási költség**

A működési engedéllyel kapcsolatos eljárások illetékmentesek. Ha külön jogszabály ezt előírja, egyes szakhatóságok részére igazgatási szolgáltatási díjat kell fizetni.

**Ügyintézési határidő**

A működési engedély kérelem ügyében hozott határozatot vagy az eljárást megszüntető végzést a kérelem benyújtását követő 25 napon belül kell meghozni.

**Adatváltozás, tevékenység megszűnése**

A kereskedő a működési engedély megadását követően a kérelemben szereplő adatokban bekövetkezett változást írásban köteles bejelenteni a jegyzőnek. A bejelentés illetékmentes.

A tevékenység megszűnését a kereskedő haladéktalanul köteles írásban bejelenteni a jegyzőnek. Ez a bejelentés is illetékmentes.

Letölthető nyomtatványok:

* BEJELENTÉS KERESKEDELMI TEVÉKENYSÉG GYAKORLÁSÁRÓL
* BEJELENTÉS KISKERESKDELMI ÜZLET NYITVATARTÁSI IDEJÉNEK VÁLTOZÁSÁRÓL
* BEJELENTÉS VENDÉGLÁTÓHELY ÜZLETTÍPUSÁRÓL
* BEJELENTÉS KERESKEDELMI- ÉS IPARI TEVÉKENYSÉG MEGSZÜNTETÉSÉHEZ